وفاءِ نیادی
من نہ زانتگ کہ توچوارزاں بئے
 کہ تئی مہرءُ وفایانءَ نہ بیت ہچ قیمت
 من نہ زانتگ کہ اے کلدارءِ ٹلنگار تراکنت بہا
 تئی رکّانی گلابءُ تئی چمّانی شراب!
 ماہکانی اے انارکانی تئی!
 تئی زلفانی سمینی ساہگ!
 تئی امبازءِ ہتم!
 چوپہ ارزانی ءُ بے قیمتءَ کلدارءٹلنگارءِ سرابیت بہا نیادیءَ کیت
 چونہ زانتگ ہچ من
من تہ گوشگ کہ منی حونءُ منی جندءُ حیات
 پہ تئی امبازاں
 پہ تئی پہ پُلّی ئیں بچکدگاں قربان بہ بنت
 من تہ گوشتگ پہ منی ہیسیءَ ہرچیز منی جانءِ بدل
 پہ تئی شہدی ئیں ترانءِ سرا زرشان بہ بیت
 بلے تو،۔۔۔۔
 تو مروچی
 چوں پہ ارزانی ءُ بے قیمتءَ بچکندگءِ پُلّاں درنزئے
 تئی امباز، تئی ٹوک پہ کلدارءٹلنگارءَ رس انت
 من تہ گوشتگ کہ تئی قہر، تئی جورمنءَ
 چمّءُ سرانت
 من تہ گوشتگ کہ منی دوست نہ زانے تو وفا
 بے وفا گوشتہ ترامن کہ وفائے ترابیت
 بلے اچ تو من وفاءچیا امیتءَ بداراں دلبر
 کہ منی دوست نئے تو، جہانءِ دوست ئے
 تئی حندگ، تئی بچکندگ ءُ ٹوک
 پہ جہانءِ زراں
 من گلگدار نباں نوں
 چہ جہانءُ اچ تو
 کہ توارزان ئے نوں
 من ترا بے وفا ہچبر نہ گوشاں
 نوں تو چوارزان ئے کہ۔۔۔
 کہ پہ کلدار ٹلنگارءِ سرا
 تئی مہرءُ تئی یاری کہ رسیت
 کے پہ ارسان کے؟ پہ ارساں
 کے پہ ارسان پہ آہ سرداں تئی بولیءَ دنت
 بئیت ہما روچ کہ ماں نیادیءَ کلدارءِ ٹلنگار بہ بیت
 جاربہ بیت
 کہ تئی مہر عطا یازرتاں
 تئی رکّانی گلابءُ تئی چمّانی شراب!
 ماہکانی اے انارکانی تئی!
 تئی زلفانی سمینی ساہگ!
 تئی امبازءِ ہتم!
 عطا شاد
 گوں تاج بلوچ ءِ منہ واری ءَ